……………(sz.) napirend

**Előterjesztve:**

Egészségügyi, Szociális és Lakásügyi Bizottsághoz

Közoktatási, Közművelődési, Sport és Informatikai Bizottsághoz

E L Ő T E R J E S Z T É S

A Képviselő-testület 2017. június 27-i rendes ülésére

**Tárgy: Javaslat a Helyi Esélyegyenlőségi Program áttekintésének, felülvizsgálatának elfogadására**

**Készítette:** ………………………………………

dr. Petkovics Nikoletta

esélyegyenlőségi referens

**Egyeztetve:** ……………………………………….

Dankó Virág

alpolgármester

**Látta:** ……………………………………..

dr. Szalai Tibor

jegyző

A napirend tárgyalása zárt ülést nem igényel!

**Tisztelt Képviselő-testület!**

A Képviselő-testület a **187/2013. (VI.25.) határozatával elfogadta Budapest Főváros II. Kerületi Önkormányzat Helyi Esélyegyenlőségi Programját (HEP)**, melyben a 2013-2018 közötti időszak vonatkozásában került sor célkitűzések és intézkedések megfogalmazására.

Az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. §- a rendelkezik a helyi esélyegyenlőségi programokról. A fenti törvény 31. § (1) bekezdése szerint a települési önkormányzat ötévente öt évre szóló helyi esélyegyenlőségi programot fogad el, amelynek **időarányos megvalósulását** a 31. § (4) bekezdése értelmében **kétévente** **át kell tekinteni** és ennek alapján - szükség esetén – felülvizsgálni.

A fenti törvény értelmében a felülvizsgálatot megelőzi a HEP áttekintése, amelynek kimenete kétféle lehet:

1. Az áttekintést követően arra a következtetésre jut az önkormányzat, hogy felülvizsgálat nem szükséges.
2. A HEP áttekintését követően döntés születik a HEP felülvizsgálatáról.

A HEP felülvizsgálatáért felelős önkormányzati munkatárs - a Szociális és Gyermekvédelmi Főigazgatóság esélyegyenlőségi mentori hálózata szakértőjének támogatásával, az általuk megküldött útmutató szerint eljárva - a HEP áttekintését a Polgármesteri Hivatal érintett irodáinak bevonása mellett elvégezte, felhasználva az ágazati beszámolók, a helyi stratégiai dokumentumok és koncepciók megállapításait. Az áttekintést követően arra a következtetésre jutottunk, hogy **jelenleg nincs szükség a Helyi Esélyegyenlőségi Program átfogó felülvizsgálatára**, az változatlan formában elfogadható.

A 2015. évi felülvizsgálatot követően, az elmúlt két évben olyan, *a társadalmi felzárkózás szempontjából releváns és jelentős változások nem történtek*, amelyek a Helyi Esélyegyenlőségi Program átfogó felülvizsgálatát tennék szükségessé.

A statisztikai adatok idősorainak előállítását, elemzését és következtetések levonását az öt évre szóló HEP megalkotásakor, a tervezési szakaszban szükséges és érdemes elvégezni, mely tervezési szakasz 2018. év első félévében, a 2018-2023 közötti időszakra készülő HEP összeállításakor esedékes.

**A második kétéves felülvizsgálat időszakában az intézkedések között nem található lejárt határidejű intézkedés, azok időarányos megvalósulása, végrehajtása folyamatos, az elmúlt két év elért eredményeit a mellékelt dokumentum tartalmazza.**

Budapest Főváros II. Kerületi Önkormányzat Helyi Esélyegyenlőségi Programja (HEP) és annak 2015. évi felülvizsgálata elérhető az önkormányzat honlapján:

http://www.masodikkerulet.hu/hirdetotabla/szabalyzateskoncepcio

Kérem a Tisztelt Képviselő-testületet, hogy az előterjesztést tárgyalja meg, és a határozati javaslatot fogadja el.

**Határozati javaslat**

Budapest Főváros II. Kerületi Önkormányzat Képviselő-testülete a 187/2013. (VI.25.) számú határozatával elfogadott Helyi Esélyegyenlőségi Programját az egyenlő bánásmódról és az esélyegyenlőség előmozdításáról szóló 2003. évi CXXV. törvényben foglaltaknak megfelelően jelen határozat melléklete szerint áttekintette és Budapest Főváros II. Kerületi Önkormányzat Helyi Esélyegyenlőségi Programját - annak a 190/2015. (VI.25.) számú képviselő-testületi határozattal elfogadott felülvizsgált verzióját - változatlan formában elfogadja.

Felelős: Polgármester

***(A határozat elfogadásához egyszerű többségű szavazati arány szükséges!)***

Budapest, 2017. június 14.

Dr. Láng Zsolt

polgármester

[Áttekintés](HEP%20-%20IT%20-%20Elért%20eredmények%20-%202015-2017.docx)